เก็บตกการเงิน
ประมวลภาษีใหม่ เน้นโปร่งใส ยุติธรรม
9 ส.ค. 2554

ประมวลภาษีใหม่ เน้นโปร่งใส ยุติธรรม 
นายพงษ์ภาณุ เศวตรุนทร์ อธิบดีกรมสรรพสามิต เปิดเผยว่า กรมสรรพสามิต ลงนามร่วมกับผู้แทนมหาวิทยาลัยธรรมศาสตร์เพื่อจัดทำประมวลกฎหมายภาษีสรรพสามิตใหม่ ให้สอดรับกับการปรับโครงสร้างภาษีสรรพสามิต จึงเห็นควรปรับปรุงโครงสร้างกฎหมายภาษีสรรพสามิต 5 ฉบับ คือ พระราชบัญญัติภาษีสรรพสามิต พ.ศ. 2527 พระราชบัญญัติพิกัดอัตราภาษีสรรพสามิต พ.ศ. 2527 พระราชบัญญัติสุรา พ.ศ. 2493 พระราชบัญญัติยาสูบ พ.ศ. 2509 และพระราชบัญญัติไพ่ พ.ศ. 2486 โดยมุ่งเน้นการปรับปรุงกฎหมายภาษีสรรพสามิตให้ครอบคลุมใน 6 ประเด็นหลัก ได้แก่ ความสะดวกและชัดเจนของกฎหมาย ความเท่าเทียมและเป็นธรรม การจัดเก็บภาษีให้เป็นมาตรฐานเดียวกัน ความโปร่งใส โดยการลดดุลยพินิจของเจ้าหน้าที่และสร้างความชัดเจนของระบบประเมินตนเองในประมวลกฎหมายภาษีสรรพสามิต การเพิ่มประสิทธิภาพและประสิทธิผลในการบริหารการจัดเก็บภาษีสรรพสามิต โดยลดขั้นตอนที่ไม่จำเป็นต่อการบริหารจัดเก็บภาษีสรรพสามิต
นอกจากนี้ ต้องการป้องกันการหลีกเลี่ยงภาษีเพิ่มเติมกฎหมายเพื่อต่อต้านการหลีกเลี่ยงภาษีสรรพสามิต และการก้าวสู่ความเป็นสากลโดยการปรับแก้กฎหมายเพื่อให้สอดรับกับการเข้าเป็นประชาคมอาเซียนในปี 2558 เพื่อพัฒนากฎหมายภาษีสรรพสามิตให้กลายเป็นเครื่องมือสำคัญ และมีประสิทธิภาพทางการคลังของรัฐบาล รวมถึงสามารถส่งผลต่อการพัฒนาระบบเศรษฐกิจและอุตสาหกรรมไทย คาดว่าจะหาข้อสรุปได้ภายใน 7 เดือน หรือก่อนสิ้นปีนี้